ՀԻՄՆԱՎՈՐՈՒՄ

«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2026 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2025 ԹՎԱԿԱՆԻ ԴԵԿՏԵՄԲԵՐԻ 25-Ի N 1910-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔՆՆՉԱԿԱՆ ԿՈՄԻՏԵԻՆ ԳՈՒՄԱՐ ՀԱՏԿԱՑՆԵԼՈՒ ԵՎ ՆՎԻՐԱՏՎՈՒԹՅՈՒՆ ՀԱՆՁՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ
 
1. Ընթացիկ իրավիճակը, իրավական ակտի ընդունման անհրաժեշտությունը 
ՀՀ կառավարության 2024թ. մայիսի 2-ի N 650-Ն որոշմամբ հաստատված՝ «Հայաստանի Հանրապետության քննչական կոմիտեի փորձաքրեագիտական կենտրոն» պետական ոչ առևտրային կազմակերպության (այսուհետ՝ նաև Կենտրոն) կանոնադրության 2-րդ կետի 2-րդ ենթակետի «բ» պարբերության համաձայն՝ Կենտրոնի գործունեության նպատակներից է նաև փորձաքննությունների, գիտահետազոտական, գիտատեխնիկական, գիտամեթոդական այլ աշխատանքների կազմակերպումը և կատարումը: 7-րդ կետի համաձայն՝ Կենտրոնի կառավարումն իրականացնող լիազորված պետական մարմին է ճանաչվել ՀՀ քննչական կոմիտեն: 
«1180. ՀՀ քննչական ծառայություններ» ծախսային ծրագրի «11004. Փորձագիտական ծառայությունների տրամադրում» միջոցառման իրականացումը կազմակերպելու նպատակով ՀՀ քննչական կոմիտեի և Հայաստանի Հանրապետության քննչական կոմիտեի փորձաքրեագիտական կենտրոն» պետական ոչ առևտրային կազմակերպության (այսուհետ` Կենտրոն) միջև 15.01.2026թ.-ին կնքվել է «Փորձաքննությունների կատարման ծառայությունների մատուցման N ԳՉԾ-ՓԿԾ-2026 պայմանագիրը (տարածվում է 01.01.2026թ.-ից ծագած հարաբերությունների վրա), որի ընդհանուր գինը կազմել է 721,775,900 ՀՀ դրամ, որից 705,035,900 ՀՀ դրամ՝ փորձաքննությունների ծառայությունների ձեռքբերման համար և 16,740,000 ՀՀ դրամ՝ քրեագիտական աջակցության ցուցաբերման համար, իսկ կատարման վերջնաժամկետը սահմանվել է 30.12.2026թ.-ը: 
03.01.2026-30.04.2026թթ ժամանակահատվածում N ԳՉԾ-ՓԿԾ-2026 պայմանագրի շրջանակներում մատուցվել է 489,015,000 ՀՀ դրամի փորձաքննությունների կատարման ծառայություններ, հետազոտվել է 8,366 օբյեկտ, տրվել է 2.153 փորձագիտական եզրակացություն: 
2026 թվականի առաջին 4 ամիսների ընթացքում մատուցված փորձաքննությունների կատարման ծառայությունների հանրագումարը կազմում է N ԳՉԾ-ՓԿԾ-2026 պայմանագրի ընդհանուր գնի 69,23 տոկոսը (փորձաքննությունների մասով), իսկ պայմանագրի մնացորդը (փորձաքննությունների մասով) կազմում է 216,020,900 ՀՀ դրամ:
Միջինում, Կենտրոնի կողմից ամսական կտրվածքով մատուցվել է շուրջ 122,253,750 ՀՀ դրամի փորձաքննությունների կատարման ծառայություններ, հետազոտվել է 2,092 օբյեկտ և տրվել է 538 փորձագիտական եզրակացություն:
Ամսական կտրվածքով Կենտրոն է մուտքագրվում միջինում 625 որոշում, իսկ 30.04.2026 թվականի դրությամբ կատարման ընթացքում գտնվող փորձաքննությունների քանակը 1223-ն է: 
N ԳՉԾ-ՓԿԾ-2026 պայմանագրի մնացորդը կսպառվի առաջիկա 1.7 ամսվա ընթացքում:
Հատկացված ֆինանսական միջոցների ավարտից հետո՝ 2026 թվականի առաջիկա երկու ամիսներին, Կենտրոնի բնականոն գործունեությունն ապահովելու, փորձաքննությունների կատարման ծառայություններ մատուցելու համար անհրաժեշտ կլինի 246,312,000 ՀՀ դրամի լրացուցիչ ֆինանսական միջոցներ (Առաջիկա երկու ամիսների քանակական հաշվարկների համար հիմք են ընդունվել 03.01.2026-30.04.2026 թվականների (4 ամիս) ընթացքում մատուցված փորձաքննությունների ծառայությունների վերաբերյալ փաստական տվյալները):
Լրացուցիչ ֆինանսական միջոցներ չհատկացվելու դեպքում Կենտրոնը չի կարող պետական, պետական կառավարման և տեղական ինքնակառավարման մարմիններին տրամադրել փորձագետի եզրակացություններ, որը կունենա իր բացասական ազդեցությունը քրեական վարույթներով դատավարական գործերի ընթացքը լուծելու ժամկետների վրա և դրանով պայմանավորված կերկարաձգվեն նաև դատավարական գործերի լուծման ժամկետները:
Հարկ է նշել, որ Կենտրոնի կողմից 2026 թվականի առաջիկա երկու ամիսներին լրացուցիչ ծառայությունների մատուցման դիմաց ակնկալվող մուտքերից, այն է՝ 246,312,000 ՀՀ դրամից 41,052,000 ՀՀ դրամը ենթակա է վճարման ՀՀ պետական բյուջե որպես ԱԱՀ, մնացորդը կկազմի 205,260,000 ՀՀ դրամ: Վերոնշյալ մնացորդի շրջանակներում Կենտրոնի կողմից պլանավորվում է կատարել առնվազն 7,650,000 ՀՀ դրամի ընթացիկ ծախսեր՝ լաբորատոր պարագաներ և քիմիական նյութեր ձեռք բերելու նպատակով, 28,000,000 ՀՀ դրամի ընթացիկ ծախսեր՝ ուղղված աշխատակիցների բարձր արդյունավետությամբ աշխատանքը խրախուսելուն (մեկ ամսվա աշխատավարձի ֆոնդի շուրջ 50 տոկոս): Կհաշվարկվի շուրջ 30,529,800 ՀՀ դրամ շահութահարկի գումար 2026 թվականի արդյունքներով ՀՀ պետական բյուջե վճարման համար, հարկումից հետո շահույթը կկազմի 139,080,200 ՀՀ դրամ, որը նվիրատվության կարգով ենթակա է փոխանցման Հայաստանի Հանրապետության կառավարություն:

2. Առաջարկվող կարգավորման բնույթը.
Առաջարկվող նախագծով նախատեսվում է ՀՀ կառավարության պահուստային ֆոնդից Կոմիտեին հատկացնել 246,312,000 ՀՀ դրամ գումար՝ «1180. ՀՀ քննչական ծառայություններ» ծախսային ծրագրի «11004. Փորձագիտական ծառայությունների տրամադրում» միջոցառման շրջանակներում լրացուցիչ փորձաքննության ծառայություններ ձեռք բերելու համար: 

3. Նախագծի մշակման գործընթացում ներգրավված ինստիտուտները և անձինք
Նախագիծը մշակվել է ՀՀ քննչական կոմիտեի կողմից:

4. Ակնկալվող արդյունքը.
Նախագծի ընդունմամբ կապահովվի Կենտրոնի կողմից փորձաքննությունների կատարման ծառայությունների պատշաճ մատուցումը, որը կնպաստի քրեական վարույթներով նախաքննության ժամկետների կրճատմանը և ողջամիտ ժամկետներում քննության ավարտին: 

5. Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.
Նախագծի ընդունման կապակցությամբ լրացուցիչ ֆինանսական միջոցների անհրաժեշտություն չկա, պետական բյուջեի եկամուտներում և ծախսերում փոփոխություններ չեն նախատեսվում:

6. Նախագծի ընդունման առնչությամբ ընդունվելիք այլ իրավական ակտերի նախագծերը կամ դրանց ընդունման անհրաժեշտության բացակայության մասին. 
Նախագծի ընդունմամբ այլ իրավական ակտերում փոփոխություններ կատարելու անհրաժեշտություն առկա չէ:

7. Կապը ռազմավարական փաստաթղթերի հետ. 
Նախագծի ընդունումը բխում է ՀՀ կառավարության 2022 թվականի հուլիսի 21-ի թիվ 1133-Լ որոշմամբ հաստատված Հայաստանի Հանրապետության դատական և իրավական բարեփոխումների 2022-2026 թվականների ռազմավարությունից բխող գործողությունների ծրագրի «Ռազմավարական այլ ուղղություններ» 12-րդ բաժնի «Ուղղակի արդյունքներ» ենթաբաժնի 5.2-րդ կետից, որի համաձայն դատական փորձաքննությունների 100 տոկոսը պետք է կատարվի դրանց կատարման համար սահմանված ողջամիտ ժամկետների որոշման չափանիշների հաշվառմամբ: 
 
